ఈ ఏడాది ఆడిలో మరిన్ని మోడళ్లు
- రాష్ట్ర మార్కెట్లోకి కొత్త క్యూ3 కారు
నవతెలంగాణ- బిజినెస్‌ బ్యూరో
            జర్మనీకి చెందిన ప్రముఖ లగ్జరీ కార్ల తయారీ కంపెనీ ఆడి మోటార్స్‌ ఈ ఏడాది మరిన్ని మోడళ్ల ఆవిష్కరించనున్నట్లు ప్రకటించింది. శుక్రవారం ఆడి క్యూ3ని హైదరాబాద్‌ మార్కెట్లోకి విడుదల చేసింది. ఈ సందర్బంగా ఆడి హైదరాబాద్‌ మేనేజింగ్‌ డైరెక్టర్‌ రాజీవ్‌ సంఘ్వీ మాట్లాడుతూ ఈ ఏడాది కొత్తగా మార్కెట్లోకి మరో 3-4 మోడళ్లు రానున్నాయని చెప్పారు. లగ్జరీ కార్ల మార్కెట్లో ఆడి క్యూ3 2012 నుంచి మార్కెట్‌లో లీడర్‌గా ఉందన్నారు. నూతన ఆడి క్యూ3లో వినూత్నమైన సంకేతిక పరిజ్ఞానం, డిజైన్‌లోనూ పెద్ద మొత్తంలో మార్పులు చేశామన్నారు. హైదరాబాద్‌ షోరూంలో ఆడి క్యూ3 ధర రూ.29.74 లక్షల నుంచి రూ.34.32 లక్షలుగా నిర్ణయించామన్నారు. ఆన్‌రోడ్‌లో దీని ధర రూ. 36.24 లక్షల నుంచి రూ.49.87 లక్షలుగా ఉంటుందన్నారు.
రెండంకెల వృద్ధి
    హైదరాబాద్‌ మార్కెట్లో లగ్జరీ కార్లకు భారీగా డిమాండ్‌ పెరుగుతుందని సంఘ్వీ అన్నారు. గతేడాది అమ్మకాల్లో రెండంకెల వృద్ధి చోటు చేసుకుందన్నారు. ఇక్కడ 454 యూనిట్లు, విశాఖలో 68 కార్లను విక్రయించిందన్నారు. గతేడాది తెలంగాణ, ఆంధ్రప్రదేశ్‌లో మొత్తంగా 520 యూనిట్లు అమ్మకాలయ్యాయన్నారు. ఈ ఏడాది తొలి త్రైమాసికంలో 30 శాతం వృద్ధితో 140 యూనిట్లు అమ్మకాలయ్యాయని పేర్కొన్నారు. మొత్తంగా 2000 మంది కొనుగోలుదార్లకు దగ్గరయ్యామని చెప్పారు.
మీ స్నేహితులకు రికమెండ్ చెయ్యండి